b'\n_START_ARTICLE_\nParasimpati\xc4\x8dno \xc5\xbeiv\xc4\x8devje\n_START_PARAGRAPH_\nParasimpati\xc4\x8dno \xc5\xbeiv\xc4\x8devje ali parasimpatik predstavlja vegetativne \xc5\xbeivce, ki izvirajo iz mo\xc5\xbeganskega debla in iz kri\xc5\xbenega dela hrbtenja\xc4\x8de. Uravnava telesne procese, povezane z ohranjanjem telesne energije, in je dejaven, ko telo miruje.\n_START_SECTION_\nVloga\n_START_PARAGRAPH_\nParasimpati\xc4\x8dno \xc5\xbeiv\xc4\x8devje primarno deluje na notranje organe, na primer dolo\xc4\x8dene \xc5\xbeleze. Odziv telesa zaradi njegove aktivacije ni nikoli tako obse\xc5\xbeen, kot je odziv boja ali bega pri aktivaciji simpati\xc4\x8dnega \xc5\xbeiv\xc4\x8devja. Sicer je njegovo delovanje zelo pomembno pri uravnavanju \xc5\xa1tevilnih tkiv, vendar pa ni tako bistveno za ohranjanje \xc5\xbeivljenja, kot je delovanje simpatika._NEWLINE_Delovanje parasimpati\xc4\x8dnega \xc5\xbeiv\xc4\x8devja je povezano s procesi, ki organizmu omogo\xc4\x8dajo pridobivanje energije (vnos hrane, prebava, absorpcija hrane) ter njeno skladi\xc5\xa1\xc4\x8denje. Aktivira se, ko je telo v fazi mirovanja, ter povzro\xc4\x8di zmanj\xc5\xa1anje dihalnega volumna in upo\xc4\x8dasnjeno delovanje srca. Ker pospe\xc5\xa1i izlo\xc4\x8danje sline in prebavnih sokov, se pospe\xc5\xa1i prebava hrane. Nadalje spodbudi peristaltiko ter zmanj\xc5\xa1a tonus mi\xc5\xa1ic o\xc5\xbeemalk v prebavilih. V se\xc4\x8dnem mehurju pove\xc4\x8da tonus gladkega mi\xc5\xa1i\xc4\x8dja in hkrati zmanj\xc5\xa1a tonus o\xc5\xbeemalke, kar spro\xc5\xbei nujo po odvajanju vode.'